Video: George Bush vier 90ste met valskermsprong - Maroela Media
Video: George Bush vier 90ste met valskermsprong
Oudpresident George H.W. Bush (R) saam met sy seun, oudpresident George W. Bush (heel links) en sy vrou Barbara saam met sy tandemspanmaat Mike Elliott Foto: Kenneth Wasley/All Veteran Parachute Team/AP
Die voormalige president van Amerika, George HW Bush, het Donderdag sy 90ste verjaarsdag met 'n tandemvalskermsprong gevier, ondanks die feit dat hy vyf jaar gelede die gebruik van beide sy bene verloor het.
Die 41ste president van Amerika het naby sy huis in Maine op 1 830 meter uit 'n helikopter gespring. Hy was aan 'n afgetrede lid van die weermag se valskermspan vasgemaak. Bush kan nie meer sy bene gebruik nie, weens Parkinson se siekte.
Die twee het met 'n rooi, wit en blou valskerm grond toe gedaal.
Volgens ooggetuies het sy vrou Barbara hom met 'n kus en omhelsing begroet en sy seun, George, het hom ook omhels.
Honderde mense het in die gebied vergader om dié geleentheid te aanskou. Dit was Donderdag Bush se agtste valskermsprong. Sy eerste keer was tydens die Tweede Wêreldoorlog toe sy vliegtuig oor die Stille Oseaan afgeskiet is.
Die besluit is tot die laaste oomblikke geheim gehou om die bejaarde die geleentheid te bied om van plan te verander. -SAPA